SAL skuld vermoedelik miljarde in leningsArgieffoto Berigte Sondag dat Standard Chartered Bank geweier het om sy leningsfasiliteit met die SAL te hernu en dat die terugbetaling van dié lenings geëis word, is moontlik net die oortjies van die seekoei en die regering sal moontlik moet pa staan vir die rekening, het die DA gesê. “Volgens ŉ terugbetalingskedule, het SAL aangedui R8,887 miljard is terugbetaalbaar in 2017/18, maar van die datums het reeds verval,” het DA-woordvoerder Alf Lees Sondag gesê. Sleuteldatums wat reeds verval het, sluit die volgende in: R300 miljoen verskuldig aan Standard Bank op 30 Desember 2016; R1 miljard verskuldig aan Standard Bank op 30 Desember 2016; R1 miljard verskuldig aan Standard Chartered op 27 Januarie 2017; R1 miljard verskuldig aan ABSA op 8 Desember 2016; R1 miljard verskuldig aan Standard Chartered op 22 Desember 2016; R2,25 miljard verskuldig aan Various Phoenix op 28 April 2017; en R800 miljoen aan Various GBF op 28 April 2017. Lees het gesê hy sal Malusi Gigaba, minister van finansies, versoek om dringend twee belangrike vrae te beantwoord: eerstens, of die ander agterstallige lenings reeds terugbetaal is of die vervaldatum uitgestel is, en tweedens hoe naby die SAL aan wanbetaling is wat daartoe sal lei dat die regering waarborge sal moet uitreik. “Al SAL se lenings word deur regeringswaarborge ondersteun wat nou R19,1 miljard beloop. Indien die SAL versuim om sommige van hierdie lenings terug te betaal, kan dit ander krediteure dwing om hul lenings terug te trek, en die regering sal dan moet inspring en betaal. Die geld sal uiteindelik uit die publiek se beursie verhaal word en kan ernstige gevolge inhou vir die algehele kredietgraderingstatus van Suid-Afrika,” het hy gesê. “Die enigste manier uit dié gemors vir die SAL is om aansoek te doen vir besigheidsredding waar erge kosteverminderings geïmplementeer kan word. “ŉ Suksesvolle besigheidsredding en die voorkoming van regeringswaarborge wat versoek word, kan lei tot ŉ volle, of ten minste ŉ meerderheid privatisering van SAL om seker te maak dat die SAL in die lang termyn oorleef en nog meer belangrik, om seker te maak dat die Suid-Afrikaanse belastingbetaler nie die R19,1 miljard in regeringswaarborge hoef terug te betaal nie,” het Lees bygevoeg.